**শ্যামগ্রাম মোহিনী কিশোর স্কুল এন্ড কলেজ** বাংলাদেশের উল্লেখযোগ্য শিক্ষা প্রতিষ্ঠানের একটি। ১ ফেব্রুয়ারি, ১৯০০ ইং সালে এই স্কুলটি ব্রাহ্মণবাড়িয়ার নবীনগরের শ্যামগ্রামে প্রতিষ্ঠিত হয়।

এটি মানিকনগর-শ্যামগ্রাম সড়কের পাশে অবস্থিত। প্রাচীন এই শিক্ষা প্রতিষ্ঠানটি স্কুল এবং কলেজ শাখায় বিভক্ত।

ইতিহাস
------

শ্যামগ্রাম মোহিনী কিশোর স্কুল এন্ড কলেজ ১৯০০ সালের ১ ফেব্রুয়ারি প্রতিষ্ঠিত হয়। মোহিনী কিশোর রায় জনস্বার্থে সর্বস্তরের মানুষের উচ্চ শিক্ষার পথ সুগম করার প্রত্যাশায় এ বিদ্যালয়টি প্রতিষ্ঠা করেন।

প্রতিষ্ঠাকালে বিদ্যালয়টি ছিল শ্যামগ্রাম মাধ্যমিক বিদ্যালয়। বিদ্যালয় স্থাপনের প্রথম বছরেই কলিকাতা বিশ্ববিদ্যালয় কর্তৃপক্ষ বিদ্যালয়টিকে পাঠদানের অনুমতি প্রদান করে। শুরুতে বিদ্যালয়টি বর্তমান স্থানে ছিল না। গ্রামের অভ্যন্তরে প্রতিষ্ঠাতার নিজ বাড়িতে এটি প্রতিষ্ঠা করা হয়েছিল। এ বিদ্যালয়ের দ্বিতীয় প্রধান শিক্ষক ছিলেন শ্রীঘর গ্রামের বাসিন্দা শশীভূষণ চক্রবর্তী। তার দায়িত্ব পালনকালে প্রতিষ্ঠাতা মোহিনী কিশোর রায় ১৯১১ সালে পরলোক গমন করেন। প্রতিষ্ঠাতার মৃত্যুর পর বিদ্যালয়ে নানা বিপর্যয় ঘটে এবং তীব্র আর্থিক সংকটে পতিত হয়। সেই সাথে বিভাগীয় স্কুল ইন্সপেক্টর এবং কলিকাতা বিশ্ববিদ্যালয় কর্তৃপক্ষ গ্রামের অভ্যন্তরে অবাঞ্চিত প্রতিকূল আবেষ্টনী হতে মুক্ত, শান্ত ও সুন্দর পরিবেশে স্থানান্তর করার জন্য পরামর্শ দেন। তাতে অনেক অর্থের প্রয়োজনীয়তা দেখা দেয়। ফলে বিদ্যালয়ের দুরবস্থা কঠিন রূপ নেয় । এ সমস্যা থেকে উত্তরণের জন্য গ্রামের ২০ জন বিশিষ্ট ব্যাক্তি নিয়ে একটি প্রোমোটার শ্রেণি গঠিত হয়। এ প্রোমোটার বর্গের আর্থিক সহায়তায় তখন বিদ্যালয়টি বিপদমুক্ত হয়। বিদ্যালটির বর্তমান স্থানের ভূমি ছিল রমণী কিশোর রায়ের তালুকের অধীন। তিনি বিদ্যালয়ের জন্য ভূমি ছেড়ে দিয়ে এটি স্থানান্তরের সুযোগ সৃষ্টি করে দেন। পুকুরের দক্ষিণ পাড়ের ছাত্রাবাসের জায়গাটিও তারই দানকৃত ভূমি। প্রতিষ্ঠার পর বিদ্যালটি রক্ষায় রমণী কিশোর রায়ের অবদান স্মরণীয়। তার এ অবদানের জন্য তিনি বিদ্যালয়ের বেনিফেক্টর নামে অভিহিত হন। ১৯১৭ সালে স্কুলটি বর্তমান জায়গায় স্থানান্তর করা হয়। বিদ্যালয়ের নিজস্ব ভূমির পরিমাণ ৪.৫৯ একর। ইতোমধ্যে উত্তর পাশের পুকুর ভরাট করে অবকাঠামো তৈরি করা হয়েছে এবং পশ্চিম পাশে নতুন দু’টি ৪ তলা ভবনের নির্মাণ করা হয়েছে। এ বিদ্যালয়ের একটি নিজস্ব খেলার মাঠ রয়েছে। ১৯৩০ সালে ক্রয়সূত্রে বিদ্যালয়টি খেলার মাঠের ১.৯৯ একর ভূমির মালিকানা অর্জন করে। ১৯৬৫ সাল থেকে এ স্কুলে মেয়েদের ভর্তি করা শুরু হয়। তবে মেয়েরা ক্লসের পূর্বে শিক্ষকের সাথে ক্লাসে প্রবেশ করতো এবং ক্লাশ শেষে শিক্ষকের সাথে বের হয়ে কমন রুমে চলে যেত। প্রতিষ্ঠাকালে এ বিদ্যালয়ের শিক্ষক সংখ্যা ছিল ১৫ জন এবং ছাত্র সংখ্যা ছিল ৩০০ জন। বর্তমান সভাপতি মোঃ খলিলুর রহমান ( সাবেক ডাক ও টেলিযোগাযোগ সচিব এবং বাংলাদেশ সরকারি কর্ম কমিশনের বর্তমান সদস্য) এই এলাকায় শিক্ষার মান উন্নয়নের লক্ষ্যে বিদ্যালয়টি কলেজে রূপান্তরিত করার সিদ্ধান্ত গ্রহণ করেন। তার সার্বিক সহযোগিতায় বিদ্যালটি একাদশ শ্রেণিতে পাঠদানের অনুমতি পায়। গত ০৫.১১.২০১৮ খ্রি, তারিখে পরিচালনা কমিটির সিদ্ধান্তে নতুন নামকরণ করা হয়েছে "শ্যামগ্রাম মোহিনী কিশোর স্কুল এন্ড কলেজ"।

বর্তমান অবস্থা
--------------

প্রতিষ্ঠানটিতে প্রথম থেকে দ্বাদশ শ্রেণি পর্যন্ত পাঠদান করানো হয়। ষষ্ঠ থেকে দশম শ্রেণি পর্যন্ত প্রত্যেক শ্রেণিতে দুইটি শাখা বিদ্যমান এবং প্রথম থেকে পঞ্চম এবং একাদশ থেকে দ্বাদশ শ্রেণীতে একটি করে শাখা বিদ্যমান। বর্তমানে স্কুলটিতে প্রায় ১৯০০ শিক্ষার্থী এবং ৩৫ জন শিক্ষক-শিক্ষিকা রয়েছেন।

একাডেমিক কার্যক্রম
------------------

প্রথম থেকে দ্বাদশ শ্রেণি পর্যন্ত জাতীয় শিক্ষাক্রম ও পাঠ্যপুস্তক বোর্ড NCTB কর্তৃক প্রকাশিত অনুমোদিত কারিকুলাম অনুযায়ী শিক্ষার্থীদের পাঠ দান করা হয়।

**ভর্তি**

ষষ্ঠ শ্রেণিতে ভর্তি পরীক্ষার মাধ্যমে ছাত্র-ছাত্রী ভর্তি করা হয়। ছাত্রীদের আসন সংখ্যা প্রতিশ্রেনিতে ১২০ জন সীমিত কিন্তু ছাত্রদের আসন সংখ্যা সীমিত নয়। প্রতিষ্ঠানের অফিস হতে ফর্ম সংগ্রহ করে ভর্তির জন্য আবেদন করতে হয়।ষষ্ঠ শ্রেণি ছাড়াও অন্যান্য শ্রেণিতে আসন সংখ্যা খালি থাকা সাপেক্ষে ছাত্র-ছাত্রী ভর্তি করা হয়। স্বস্ব শ্রেণি শিক্ষক ভর্তি কার্যক্রম সম্পাদন করে থাকেন। একাদশ শ্রেণিতে ভর্তির জন্য অনলাইনে আবেদন করতে হয়। বোর্ড কর্তৃক নির্বাচিত শিক্ষার্থীদের ভর্তি করা হয়। 

**বই বিতরণ**

প্রতিবছর পহেলা জানুয়ারি উৎসবমুখর পরিবেশে ছাত্র-ছাত্রীদের মাঝে নতুন বই বিতরণ করা হয়। 

**ইউনিফর্ম**

**স্কুল শাখা**

ছাত্র:সাদা শার্ট ও কালো প্যান্ট, সোল্ডার, মনোগ্রাম, কালো টাই ও আইডি কার্ড। ছাত্রী: কমলা রঙের গোল জামা,সাদা সেলোয়ার,ওড়না, স্কার্ফ, বেল্ট ক্যাডস ও মনোগ্রাম। 

**কলেজ শাখা**

ছাত্র:গোলাপি সাদা চেক শার্ট ও কালো প্যান্ট, সোল্ডার,কালো সাদা চেক টাই,কালো জুতা ও মনোগ্রাম। 

ছাত্রী: গোলাপি সাদা চেক রঙের জামা,সাদা সেলোয়ার,স্কার্ফ, বেল্ট ক্যাডস ও মনোগ্রাম।

**ছুটির নিয়মাবলী**

কোন শিক্ষার্থীর ছুটির প্রয়োজন হলে অভিভাবক কিংবা শিক্ষার্থী কর্তৃক শ্রেণি শিক্ষকের নিকট আবেদন করতে হয়। শ্রেণি শিক্ষকের সুপারিশের ভিত্তিতে ছুটি মঞ্জুর করা হয়। শিক্ষকদের বেলায় উপর্যুক্ত কারণ দর্শানোর পরিপ্রেক্ষিতে অধ্যক্ষ মহোদয়ের নিকট আবেদন করতে হয় এবং অধ্যক্ষ মহোদয় ছুটি মঞ্জুর করেন।

**সময়সূচি**

স্কুল শাখা-সকাল ১০টা থেকে বিকেল ৫টা পর্যন্ত

কলেজ শাখা-সকাল ১০টা থেকে বিকেল৩ টা পর্যন্ত

ইংরেজি ভার্সন-সকাল ৮টা থেকে ১০টা পর্যন্ত

**সিলেবাস**

বছরের শুরুতেই শিক্ষার্থীদের হাতে কারিকুলাম অনুযায়ী পরীক্ষা শুরুর সম্ভাব্য তারিখ ও ছুটির তালিকা এবং সিলেবাস প্রদান করা হয়।

**পরীক্ষা পদ্ধতি**

ষষ্ঠ থেকে একাদশ শ্রেণিতে মূল্যায়নসহ চারটি ধাপে পরীক্ষা পদ্ধতি চালু আছে।

১। প্রথম প্রাতিষ্ঠানিক অভীক্ষা ২। অর্ধ-বার্ষিক পরীক্ষা ৩। চূড়ান্ত প্রাতিষ্ঠানিক অভীক্ষা ৪। বার্ষিক পরীক্ষার ফলাফলের ভিত্তিতে পরীক্ষার্থীদের মূল্যায়ন করে উপরের শ্রেণিতে ভর্তি করা হয়।

**পাঠদান কৌশল ও প্রশ্নপত্র তৈরি**

শিক্ষার্থীদের পাঠকে সহজ, আনন্দায়ক এবং পাঠের প্রতি আগ্রহ সৃষ্টির লক্ষ্যে প্রত্যেক শিক্ষক তার নিজস্ব পাঠদান কৌশল অবলম্বন করেন। শিক্ষকগণ পোস্টার,ফ্লিপ চার্ট, প্রজেক্টর এবং বাস্তব উপকরণের মাধ্যমে পাঠদান করে থাকেন। বিভিন্ন পরীক্ষার সময় স্বস্ব বিষয়ের শিক্ষক দ্বারা প্রশ্নপত্র তৈরি করা হয়।

**ডিজিটাল নোটিস বোর্ড**

ডিজিটাল নোটিস বোর্ডের মাধ্যমে বিভিন্ন তথ্য জানানো হয়।

**সিসি ক্যামেরা**

প্রতিষ্ঠানটি সিসি ক্যামেরার আওতাভুক্ত। অধ্যক্ষের কার্যালয় থেকে সিসি ক্যামেরার মাধ্যমে প্রতিষ্ঠানটির সার্বিক কার্যাবলী পর্যবেক্ষণ করা হয়।

**Wifi বা চার্জ ফ্রি ইন্টারনেট**

প্রতিষ্ঠানটির অফিসিয়াল কার্যক্রম পরিচালনার সুবিধার্থে, কম্পিউটার ল্যাব পরিচালনা, অনলাইন ক্লাস কিংবা শিক্ষকদের পাঠের সাথে সংশ্লিষ্ট অন্যান্য কার্যাবলীর সুষ্ঠুভাবে সম্পাদনের জন্য প্রতিষ্ঠানে সার্বক্ষণিক ইন্টারনেট সেবা চালু রয়েছে যা প্রতিষ্ঠানের কার্যক্রমকে একধাপ এগিয়ে নিয়েছে।

**সামাজিক যোগাযোগ মাধ্যম (Fb)**

শ্যামগ্রাম মোহিনী কিশোর স্কুল এন্ড কলেজ নামে সামাজিক যোগাযোগ মাধ্যম ফেসবুকে একটি আইডি খোলা আছে। এখান থেকে প্রতিষ্ঠানের বিভিন্ন তথ্য এবং শিক্ষা মন্ত্রণালয়ের বিভিন্ন তথ্য আপলোড করা হয়। এর ফলে শিক্ষক শিক্ষার্থী এবং অভিভাবকগণ উপকৃত হচ্ছে। এছাড়াও প্রতিষ্ঠানের বিভিন্ন চলমান কার্যক্রমের বিভিন্ন ছবি এবং ভিডিও এতে শেয়ার করা হয়।

সহ-শিক্ষাক্রমিক কার্যাবলী
-------------------------

কোন প্রতিষ্ঠানের সহ-শিক্ষাক্রমিক কার্যাবলীর মাধ্যমে শিক্ষার্থীদের শারীরিক, মানসিক ও সৃজনশীল মনোভাব তৈরিতে সাহায্য করে।

**সমাবেশ**

  

প্রতিদিন সকাল ১০ টায় শুরু হয় ১০ .১৫ মিনিট পর্যন্ত চলে। সাপ্তাহিক সমাবেশ পবিত্র কোরআন থেকে তেলাওয়াত, গীতা পাঠ, শপথ বাক্য পাঠ, জাতীয় সংগীত এবং পিটি প্যারেড করানো হয়।

**বার্ষিক ক্রীড়া প্রতিযোগিতা**

প্রতিষ্ঠানের উল্লেখযোগ্য কার্যক্রমগুলোর মধ্যে সর্বাপেক্ষা আকর্ষণীয় অনুষ্ঠান হচ্ছে বার্ষিক ক্রীড়া প্রতিযোগিতা। বিভিন্ন ইভেন্টে প্রতিযোগীরা অংশগ্রহণ করে থাকেন।

**জেলা ও জাতীয় পর্যায়ে খেলাধুলা**

এই প্রতিষ্ঠানের শিক্ষার্থীরা প্রতি বছরই ফুটবল, ক্রিকেট, ভলিবল, কাবাডি এবং অ্যাথলেটিক্স ইত্যাদি বিভিন্ন ইভেন্টে স্কুল, কলেজ ও মাদ্রাসা ক্রীড়া প্রতিযোগিতা, শীতকালীন ও গ্রীষ্মকালীন খেলার উপ-অঞ্চলে ও জাতীয় পর্যায়ে অংশগ্রহণ করে থাকে।

  

**বার্ষিক সাংস্কৃতিক প্রতিযোগিতা ও পুরস্কার বিতরণ**

  

প্রতিষ্ঠানের উল্লেখযোগ্য অনুষ্ঠানের মধ্যে অন্যতম একটি অনুষ্ঠান হল বার্ষিক সাংস্কৃতিক প্রতিযোগিতা ও পুরস্কার বিতরণী অনুষ্ঠান। এই অনুষ্ঠানে বিভিন্ন ইভেন্ট রয়েছে যেমন নজরুল গীতি, রবীন্দ্র সংগীত, দেশাত্মবোধক গান, কৌতুক,ও নাটক ইত্যাদি। অভিভাবকবৃন্দ, এলাকাবাসী এবং শিক্ষক শিক্ষার্থীরা আনন্দের সহিত উক্ত অনুষ্ঠান উপভোগ করে থাকেন।

  

**বিতর্ক সংঘ**

  

প্রতিষ্ঠানে শ্যামগ্রাম এম কে স্কুল এন্ড কলেজ ডিবেটিং ক্লাব নামে একটি বিতর্ক সংঘ গঠন করা হয়েছে। সপ্তাহে একদিন বিতর্ক চর্চা করা হয়।

  

তাছাড়াও অন্যান্য কার্যক্রমের মধ্যে রয়েছে

১। ঈদে মিলাদুন্নবী উদযাপন

২। সরস্বতী পূজা উদযাপন

৩। ত্রৈমাসিক দেওয়ালিকা প্রকাশ

৪। বার্ষিক মিলাদ এবং বিদায় সংবর্ধনা অনুষ্ঠান

৫। আন্তর্জাতিক মাতৃভাষা দিবস উদযাপন

৬। বর্ষবরণ

৭। স্কাউটিং কার্যক্রম

৮। শিক্ষক অভিভাবক মতবিনিময় সভা

৯। ল্যাংগুয়েজ ক্লাব গঠন ও পরিচালনা

১০। শিক্ষার্থীদের শিক্ষা সফর

১১। শিক্ষকদের শিক্ষা সফর ইত্যাদি

জমির পরিমাণ
-----------

প্রতিষ্ঠাকাল থেকে এ বিদ্যালয়ের ৪.৫৯ একর নিজস্ব জমি ছিল যা এখনো বিদ্যমান।

খেলার মাঠ
---------

১৯৩০ সালে ক্রয়সূত্রে বিদ্যালয়টি খেলার মাঠের ১.৯৯ একর ভূমির মালিকানা অর্জন করে। প্রতিষ্ঠানের যাবতীয় ক্রীড়া কার্যক্রম এই মাঠে অনুষ্ঠিত হয়। খেলার মাঠটি শ্যামগ্রাম বাজার সংলগ্ন। প্রতিষ্ঠানের ভেতরে প্রাত্যহিক শরীরচর্চার জন্য মাঠ রয়েছে। এখানে প্রায় সকল ক্রীড়া কার্যক্রম এবং সহ-শিক্ষাক্রমিক কার্যাবলী সম্পন্ন করা হচ্ছে। পুরাতন খেলার মাঠটিতে ছাত্ররা বিভিন্ন খেলার আয়োজন করে থাকে।

এম্ফিথিয়েটার
-------------

ঐতিহ্যবাহী শ্যামগ্রাম মোহিনী কিশোর স্কুল এন্ড কলেজে একটি দৃষ্টিনন্দন এম্ফিথিয়েটার নির্মাণ করা হয়েছে। এখানে প্রায়ই ছোটখাটো অনুষ্ঠান এবং মতবিনিময় সভার আয়োজন করা হয়। এ স্থাপনাটিতে প্রায় ১০০ জন ছাত্র-ছাত্রীর বসার মত সু-ব্যবস্থা রয়েছে। এম্ফিথিয়েটারের দু'পাশে দুটি লিলিপুল রয়েছে যাতে অসংখ্য পদ্মফুল ফোটে।

শাপলা পুকুর
-----------

গোলাপি রংয়ের শাপলা শোভিত পুকুরটি প্রতিষ্ঠানের সৌন্দর্যকে আরও সমৃদ্ধ করেছে। শাপলা পুকুরে চাষ করা হয়েছে। পুকুরের স্বচ্ছ পানিতে প্রস্ফুটিত লম্বা বৃন্তযুক্ত গোলাপি পাপড়ি এবং গোল গোল সবুজ পাতার শাপলা পুকুরটিকে মনোমুদ্ধকর করে তুলেছে।

বাগান
-----

পুকুরের চারপাশে এবং ভবনগুলোর সামনে পিছনে রয়েছে বিদেশী নানা রঙের বাহারি ‍ফুল গাছ। নাগাচুয়া,কম্বোডিয়ানতুলা, কম্বোডিয়ান জারুল, সোনালো, গ্লাইরিসিডিয়া, এলমন্ডা, ও মাধবীলতা ইত্যাদি বাহারি গাছ ও গাছের ফুল প্রতিষ্ঠানকে মনমুগ্ধ করে তুলেছে।

ভবনসমূহ
-------

১। উত্তর পাশের চারতলা কলেজ ভবন: ২০১৯ সালে সরকারি অর্থায়নে চারতলা ভবনটি স্থাপন করা হয়। ভবনটির ১ তলার প্রথম কক্ষটি অধ্যক্ষ মহোদয়ের কার্যালয়। দ্বিতীয় কক্ষটি প্রভাষক মিলনায়তন এবং সিঁড়ির পাশে ছোট রুমটি অফিস কক্ষ। এখানে কলেজ শাখার ভর্তি, বিভিন্ন তথ্য আদান-প্রদান এবং প্রতিষ্ঠানের অন্যান্য দাপ্তরিক কার্যক্রম সম্পন্ন করা হয়।
ভবনের দোতলা এবং তিনতলায় একাদশ এবং দ্বাদশ শ্রেণীর পাঠদান করা হয়। বর্তমানে একদল তরুণ মেধাবী শিক্ষক দ্বারা কলেজের পাঠদান কার্যক্রম পরিচালিত হচ্ছে।
ভবনটির চারতলায় পদার্থ, রসায়ন এবং জীববিজ্ঞানের আলাদা স্বতন্ত্র সুসজ্জিত সাইন্সল্যাব রয়েছে। এখানে ব্যবহারিক ক্লাসের জন্য পর্যাপ্ত পরিমাণে যন্ত্রপাতি এবং উপকরণ রয়েছে। বিজ্ঞান শিক্ষক দ্বারা নিয়মিত ব্যবহারিক ক্লাস করা হয়।

২। পশ্চিম পার্শ্বের তিন তলা ভবনঃ ২০১৯ সালে সরকারি অর্থায়নে চারতলা ফাউন্ডেশনের ভবনটির কাজ প্রায় সম্পন্ন। একতলায় স্কাউটি ডেন, ক্রীয়া কক্ষ এবঙ্গ গ্রন্থাগার স্থাপনা করা হয়েছে। দুতলা ও তিন তলায় শ্রেণিকক্ষে এবঙ্গ চারতলায় প্রতিষ্ঠানের বহুদিনের কাঙ্কিত হল রুম অডিটোরিয়াম। 

৩। পশ্চিম পার্শ্বের চারতলা ভবনঃ ভবনটি ২০১৮ সালে প্রতিষ্ঠানের অর্থায়নে স্থাপিত হয়। এটি স্কুল শাখার ৬ষ্ঠ থেকে দশম শ্রেণি পর্যন্ত ছাত্রদের শ্রেণিক্ষ হিসাবে ব্যবহার করা হয়। 

৪। পশ্চিম পার্শ্বের দুতলা ভবনঃ ভবনটি ১৯৯৪ সালে স্থাপন করা হয়। এটিতে স্কুল শাখার ৬ষ্ঠ থেকে দশম শ্রেণির ছাত্রীদের পাঠদান করা হয়।

৫। দক্ষিণ পার্শ্বের দু তলা ভবনঃ প্রতিষ্ঠানের দক্ষিণ দুতলা ভবনটি ১৯৯৮ সালে স্থাপন করা হয়। উক্ত ভবনটির একতলার প্রথম কক্ষটি শ্রেণিকক্ষ এবঙ্গ দ্বিতীয়টি ডিজিটাল ক্লাব রুম হিসেবে ব্যবহার করা হয়। দুতলার দুইটি কক্ষ একত্রিত করে শেখ রাসেল ডিজিটাল কম্পিউটার ল্যাব স্থাপন করা হয়েছে। মাননীয় শিক্ষা সচিব মোঃ সোহরাব হোসাইন ২০১৯ সালে প্রতিষ্ঠানিটির শতবর্ষ উদযাপনের সময় ল্যাবটি উদ্ভোধন করেন।

ইংলিশ ভার্সন
------------

২০২১ সাল হতে এখানে বাংলা মাধ্যমকে ইঙ্গরেজিতে পড়ানো হয়। প্রাথমিক অবস্থায় ১ম ও ২য় শ্রেণি চালু করা হলেও পরবর্তীতে ক্রমান্বয়ে উপরের শ্রেণি চালু অব্যাহত।

১ম শ্রেণিতে বিষয় =৬টি 

২য় শ্রেণিতে বিষয় =৭টি

পিরিয়ড =৩টি

শহীদ মিনার
----------

ভাষা শহীদের স্মরণে ১৯৫২ সালে প্রথম শহিদ মিনারটি নির্মাণ করা হয় ঢাকা মেডিকেল কলেজের সামনে। সম্ভবত দেশের দ্বিতীয় শহিদ মিনারটি স্থাপন করা হয় ঐতিহ্যবাহী এই প্রতিষ্ঠানে।

প্রাক্তন শিক্ষার্থী
-------------------

* মোঃ খলিলুর রহমান (সাবেক সচিব এবং বর্তমানে বাংলাদেশ সরকারি কর্ম কমিশনের বিজ্ঞ সদস্য)
* এ কে এম জহিরুল হক (সাবেক মন্ত্রী)

ফটো গ্যালারি
------------

তথ্যসূত্র
---------

1. ↑  "সহপাঠী"। । সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য); `|ওয়েবসাইট=` এ বহিঃসংযোগ দেয়া (সাহায্য)
2. ↑  ""শ্যামগ্রাম মোহিনী কিশোর স্কুল এন্ড কলেজ""। *shed.portal.gov.bd*। সংগ্রহের তারিখ ১৪ অক্টোবর ২০২৩।
3. ↑  "শতবর্ষী বিদ্যালয়ের তথ্য এখনো ওয়েবসাইটে"। অনলাইন ডেস্ক। দৈনিক প্রথম আলো। ০১/১১/২০১৫। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|তারিখ=, |সংগ্রহের-তারিখ=` (সাহায্য)
4. ↑  "সম্মানিত সদস্যবৃন্দের তালিকা"। *বাংলাদেশ সরকারি কর্ম কমিশন*। বাংলাদেশ সরকারি কর্ম কমিশন। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)
5. ↑  "উচ্চ মাধ্যমিক পর্যায়ে পাঠদানের অনুমতি পত্র"। *জাতীয় তথ্য বাতায়ন*। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)
6. ↑  *Facebook.com*। ফেইসবুক । সংগ্রহের তারিখ ২৪/১০/২০২৩।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য); `|শিরোনাম=` অনুপস্থিত বা খালি (সাহায্য)
7. ↑  "যেখানে দলবেঁধে স্কুলে যায় মেয়েরা"। কামরুল ইসলাম। ২৩/১০/২০২২। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|তারিখ=, |সংগ্রহের-তারিখ=` (সাহায্য)
8. ↑  "লাল শাপলায় রাঙ্গা পুকুর"। সাপ্তাহিক মলয়া। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)
9. ↑  "পিএসসির সদস্য হলেন খলিলুর রহমান ও গোলাম ফারুক"। অনলাইন ডেস্ক। দেশ রূপান্তর। ১০/০১/২০২৩। সংগ্রহের তারিখ ২৫/১০/২০২৩।  এখানে তারিখের মান পরীক্ষা করুন: `|তারিখ=, |সংগ্রহের-তারিখ=` (সাহায্য)